KIRJALLINEN KYSYMYS E-2162/98

esittäjä(t): Olivier Dupuis (ARE) komissiolle

(13. heinäkuuta 1998)

Aihe: Suhteet Kuubaan

Euroopan parlamentti pyysi 18. tammikuuta 1996 hyväksymässään päätöslauselmassa (A4-0312/95)(1), joka koski komission neuvostolle ja Euroopan parlamentille antamaa tiedonantoa Euroopan unionin ja Kuuban suhteista (KOM(95) 0306 - C4-0298/95), komissiota antamaan Kuuballe teknistä apua sellaisten institutionaalisten ja rakenteellisten toimien käyttöönottamisessa, jotka ovat välttämättömiä parhaillaan käynnissä olevien talousuudistusten onnistumisen takaamiseksi. Lisäksi Euroopan parlamentti puolusti Kuuban työntekijöiden oikeutta lakkoilla, perustaa itsenäisiä ammattiyhdistyksiä ja tehdä sopimuksia suoraan työnantajien kanssa eikä virallisten välittäjien kautta ja katsoi, että EU:n on tuettava Kuuban demokratisoitumisprosessia kaikilla tasoilla.

Viimeisimpien tietojen mukaan Kuubassa ei tunneta vapautta järjestäytyä työntekijöiden intressejä ja oikeuksia edustaviin ja suojeleviin ammattiyhdistyksiin, Kuuban kansalaisten elinolot eivät ole merkittävästi parantuneet eikä demokratisoitumisprosessi ole oleellisesti edistynyt.

Kuinka paljon ja millaista teknistä tukea komissio on antanut Kuuballe sen toteuttaessa taloudellisten uudistusten onnistumisen kannalta välttämättömiä institutionaalisia ja rakenteellisia toimia? Seuraako komissio Kuuban työntekijöiden ja kansalaisten olojen kehittymistä? Mihin toimiin komissio on ryhtynyt edistääkseen Kuuban työntekijöiden ja kansalaisten aseman paranemista?

Komission jäsenen Franz Fischlerinkomission puolesta antama vastaus

(21. syyskuuta 1998)

Komissio suhtautuu erittäin vakavasti EU:n ja Kuuban suhteita koskeviin Euroopan parlamentin päätöslauselmiin ja erityisesti arvoisan parlamentin jäsenen mainitsemiin vuonna 1996 annettuihin suosituksiin, joissa käsitellään EU:n tukea Kuuban uudistuksille.

Samat tavoitteet toistuvat unionin yhteisessä kannassa, joka vahvistettiin 2. joulukuuta 1996(2) ja jota tarkistettiin kesäkuussa 1998: rauhanomainen siirtyminen moniarvoiseen demokratiaan, ihmisoikeuksen ja perusvapauksien nykyistä laajempaa kunnioittaminen, talouden pysyvä elpyminen sekä kuubalaisten elintason nostaminen. Komissio noudattaa tarkkaan näitä suuntaviivoja Kuuban kanssa toteutettavassa yhteistyössä.

Komissio tekee paljon Kuuban väestön elinolojen parantamiseksi. komission toimittaman humanitaarisen avun ja elintarvikeavun turvin voidaan huolehtia kaikkein köyhimmän väestönosan tarpeista. Komissio on merkittävin Kuuballe myönnettävän humanitaarisen avun antaja. Apu kanavoidaan pääasiassa Kuuban väestölle tarkoitetun humanitaarisen avun yleissuunnitelmien kautta.

Neuvoston suositusten mukaisesti komissio haluaa myös tukea Kuuban talouden vapauttamiskehitystä, ja se on käynnistänyt vuoden 1994 jälkeen useita alan toimia. Vuodelle 1998 on ohjelmoitu seuraavat hankkeet Kuuban talousuudistusten tukemiseksi: pienten ja keskisuurten eurooppalaisten ja kuubalaisten yritysten välisten liikesuhteiden kehittäminen, kuubalaisten yritysjohtajien koulutusohjelma, verohallinnon perustaminen sekä pankkijärjestelmän uudistaminen.

Lisäksi komissio on neuvoston pyynnöstä lähettänyt Kuubaan kaksi teknistä valtuuskuntaa, joiden tehtävänä oli arvioida taloudellisten ja oikeudellisten uudistusten tilaa yhteistyömahdollisuuksien selvittämiseksi kyseisillä aloilla. Asiantuntijoiden suosituksia asiasta tarkastellaan paraikaa. Oikeusalan uudistuksia selvittänyt valtuuskunta käsitteli työoikeuteen liittyviä kysymyksiä Kuuban viranomaisten kanssa, jotka olivat kiinnostuneita yhteistyöstä maan työlainsäädännön uudistamisessa. Komissio on sitä mieltä, että kaikki tämän alan yhteistyö on omiaan parantamaan Kuuban työntekijöiden asemaa.

Unioni kantaa jatkuvasti huolta sanan- ja yhdistymisvapauden rajoituksista. Se on perustanut Havannaan ihmisoikeustyöryhmän. Yhteistä kantaa edellisen kerran tarkistettaessa neuvosto pani merkille, että kyseinen ryhmä oli onnistunut merkittävällä tavalla edistämään ihmisoikeuksista käytävää vuoropuhelua Kuubassa.

(1) EYVL C 32, 5.2.1996, s. 85.

(2) EYVL L 322, 12.12.1996.